I.Johdanto

Komissio antoi 12. huhtikuuta 2016 tiedonannon, jossa esitettiin tilannekatsaus viisumikohtelun vastavuoroisuuden toteutumatta jäämisestä tiettyjen kolmansien maiden kanssa ja mahdolliset ratkaisut. Tiedonannossa todettiin, että komission aktiivisella tuella on saatu ratkaistua suurin osa niistä ilmoitetuista tapauksista, joissa kahdeksan unionin ulkopuolista maata ei ole soveltanut vastavuoroisuutta. Jos asianomainen kolmas maa ei ole poistanut viisumipakkoa 12. huhtikuuta 2016 mennessä, komission on 15. maaliskuuta 2001 annetun neuvoston asetuksen (EY) N:o 539/2001, sellaisena kuin se on muutettuna 11. joulukuuta 2013 annetulla Euroopan parlamentin ja neuvoston asetuksella (EU) N:o 1289/2013, mukaisesti annettava delegoitu säädös, jolla viisumivapauden soveltaminen kyseisen kolmannen maan kansalaisiin keskeytetään 12 kuukaudeksi. Asetus velvoittaa komission lisäksi ottamaan huomioon viisumivapauden keskeyttämisen seuraukset EU:n ja sen jäsenvaltioiden ulkosuhteiden kannalta. Tiedonannossa arvioitiin, mitä seurauksia ja vaikutuksia viisumivapauden keskeyttäminen aiheuttaisi EU-maiden kansalaisille ja yrityksille sekä asianomaisten kolmansien maiden kansalaisille. Tiedonannossa komissio myös pyysi Euroopan parlamenttia ja neuvostoa keskustelemaan sopivimmasta etenemistavasta.

Komissio esitti tämän jälkeen kaksi seurantatiedonantoa heinäkuussa ja joulukuussa 2016. Joulukuussa annetussa seurantatiedonannossa todettiin myönteisenä asiana, että Kanada oli vahvistanut selvän määräajan viisumikohtelun vastavuoroisuuden täysimääräiselle saavuttamiselle kaikkien EU:n kansalaisten osalta. Komissio sitoutui aloittamaan viipymättä uudelleen neuvottelut Yhdysvaltojen uuden hallinnon kanssa viisumikohtelun täysimääräisen vastavuoroisuuden saavuttamiseksi. Se koordinoi neuvotteluja yhdessä asianomaisten viiden jäsenvaltion kanssa ja pyrkii sopimaan vuoden 2017 ensimmäisellä puoliskolla tavoista päästä tähän tavoitteeseen. Lisäksi komissio sitoutui toimimaan edelleen läheisessä yhteistyössä Euroopan parlamentin ja neuvoston kanssa sen varmistamiseksi, että Euroopan unioni puhuu tästä tärkeästä aiheesta yhdellä äänellä. Komissio raportoi edistymisestä ennen vuoden 2017 kesäkuun loppua.

Tiedonannossa määritellään Euroopan unionin toiminnasta tehdyn sopimuksen 265 artiklassa tarkoitetulla tavalla komission kanta Euroopan parlamentin 2 päivänä maaliskuuta 2017 antamaan päätöslauselmaan, jonka aiheena on asetuksen (EY) N:o 539/2001 1 artiklan 4 kohdan mukaiset velvoitteet viisumien vastavuoroisuuden alalla. Siinä käsitellään tällä alalla joulukuusta 2016 tapahtunutta kehitystä aiempien tiedonantojen seurannan kautta.

II. Kannanotot tiedonantoihin

Euroopan parlamentti hyväksyi 2. maaliskuuta 2017 muun kuin lainsäädäntöä koskevan päätöslauselman, jonka aiheena on asetuksen (EY) N:o 539/2001 1 artiklan 4 kohdan mukaiset velvoitteet viisumien vastavuoroisuuden alalla. Päätöslauselmassa Euroopan parlamentti katsoo, että komissiolla on oikeudellinen velvollisuus antaa delegoitu säädös, jolla keskeytetään tilapäisesti viisumivapauden soveltaminen niihin kolmansien maiden kansalaisiin, jotka eivät ole poistaneet tiettyjen jäsenvaltioiden kansalaisten viisumipakkoa 12. huhtikuuta 2016 mennessä. Siinä komissiota myös kehotetaan Euroopan unionin toiminnasta tehdyn sopimuksen 265 artiklan nojalla antamaan vaadittu delegoitu säädös viimeistään kahden kuukauden kuluessa päätöslauselman antamisesta.

Kuten aiemmin on kerrottu, neuvosto ei ole keskustellut asiasta neljän viime kuukauden aikana.

III. Kehitys ja tulevaisuudennäkymät

Kanada (ilmoittajat: Bulgaria ja Romania)

Joulukuun seurantatiedonannossa Kanadan kerrottiin edistyneen huomattavasti. Ennen Brysselissä 30. lokakuuta 2016 pidettyä EU:n ja Kanadan välistä 16. huippukokousta Kanada esitti selkeän aikataulun viisumivapauden täysimääräisen vastavuoroisuuden saavuttamiseksi. Kanadan hallitus ilmoitti viisumivaatimuksen poistamisesta 1. toukokuuta 2017 lähtien niiden Bulgarian ja Romanian kansalaisten osalta, joilla on ollut Kanadan väliaikainen oleskelulupa edeltävien 10 vuoden aikana tai joilla on voimassa oleva Yhdysvaltain muu kuin maahanmuuttoviisumi. Kanada sitoutui myös myöntämään viisumivapauden kaikille Bulgarian ja Romanian kansalaisille 1. joulukuuta 2017 alkaen.

Komissio on tyytyväinen siihen, että Kanada poisti sitoumuksensa mukaisesti 1. toukokuuta 2017 viisumipakon edellä mainituilta Bulgarian ja Romanian kansalaisten ryhmiltä. Kyseiset matkustajat voivat nyt käyttää Kanadaan tai Kanadan kautta matkustaessaan sähköistä matkustuslupaa (eTA) viisumin sijasta. Viisumipakon poistamisesta käytiin laajoja poliittisia ja teknisiä neuvotteluja komission, Kanadan sekä Bulgarian ja Romanian hallitusten välillä. Kyseisten maiden kansalaisille suunnattiin myös tiedotuskampanjoita ja molempien jäsenvaltioiden suurimpia matkatoimistoja ja lentoyhtiöitä kuultiin asiasta.

Kanada antoi viisumipakon poistamisen toteuttamista koskevan tilannekatsauksen Brysselissä 28. huhtikuuta 2017 pidetyssä maahanmuutto- ja turvapaikka-asioita käsitelleessä yhteisessä neuvottelukokouksessa, johon osallistuivat komissio ja Kanadan maahanmuutto-, pakolais- ja kansalaisuusasioiden ministeriö.

Komissio aikoo pitää tiiviisti yhteyttä Bulgarian, Romanian ja Kanadan kanssa sekä teknisellä että poliittisella tasolla varmistaakseen, että viisumikohtelun täysimääräinen vastavuoroisuus toteutuu 1. joulukuuta 2017.

Yhdysvallat (ilmoittajat: Bulgaria, Kroatia, Kypros, Puola ja Romania)

Joulukuun seurantatiedonannossa todettiin, että Yhdysvallat ei ollut edennyt viisumipakon poistamisessa Bulgarian, Kroatian, Kyproksen, Puolan ja Romanian kansalaisilta. Komissio sitoutui sen vuoksi aloittamaan viipymättä uudelleen neuvottelut viisumikohtelun täysimääräisen vastavuoroisuuden saavuttamiseksi. Se koordinoi neuvotteluja yhdessä asianomaisten viiden jäsenvaltion kanssa ja pyrkii sopimaan vuoden 2017 ensimmäisellä puoliskolla tavoista päästä tähän tavoitteeseen.

Viime kuukausien aikana poliittisia ja teknisiä yhteyksiä on lisätty. Komissaari Avramopoulos toisti EU:n kehotuksen toteuttaa viisumikohtelun täysimääräinen vastavuoroisuus tavatessaan sisäisestä turvallisuudesta vastaavan ministerin John Kellyn Washingtonissa 8. helmikuuta 2017. Komissaari Avramopoulos kävi myös rakentavaa keskustelua Yhdysvaltojen ulkoasiainministeriön edustajien kanssa. Yhdysvaltojen edustajat sopivat aloittavansa tuloksiin tähtäävän prosessin, jonka tarkoituksena on saada kyseiset viisi jäsenvaltiota viisumivapausohjelman piiriin.

Komissaari Avramopoulos kutsui myös viiden asianomaisen jäsenvaltion ministerit koolle keskustelemaan etenemisestä kohti viisumikohtelun täysimääräistä vastavuoroisuutta Yhdysvaltojen kanssa. Kokouksessa ministerit sitoutuivat työskentelemään rakentavassa ja myönteisessä hengessä ja tiiviissä yhteistyössä komission ja Yhdysvaltojen kanssa, jotta viisumikohtelun täysimääräinen vastavuoroisuus voidaan toteuttaa mahdollisimman pian, myös pyrkimällä kaikkien osapuolten hyväksyttävissä oleviin välivaiheisiin. Komissaari keskusteli ministereiden kanssa toimista, joita EU voisi toteuttaa viisumikohtelun täysimääräisen vastavuoroisuuden saavuttamiseksi. Tämä hyödyttäisi sekä EU:n että Yhdysvaltojen kansalaisia ja edistäisi tiiviimpiä strategisia suhteita.